
Forord

I de senere år har undertegnede beskjeftiget seg mye med lokal og nasjonal krigshistorie. Siktemålet har vært å skrive en roman med utgangspunkt i den legendariske gulltransporten og min bestefars rolle i den. Videre om to onklers involvering i motstandskampen. Som et ledd i innsamlingen av bakgrunnsstoff fra okkupasjonsårene, satt jeg i en periode dagstøtt i kjelleren på biblioteket her i byen og bladde meg igjennom de fem aktuelle årgangene av Gudbrandsdølen. Jeg kom da over mye interessant lokalhistorisk stoff som jeg gjorde notater om eller tok bilder av. Siden, da jeg hadde skrevet det første romanutkastet, innså jeg at de lokalhistoriske innslagene i manuskriptet var blitt for omfattende. En god del av dem ville mer naturlig høre hjemme i en annen sammenheng. Jeg fikk da ideen om å skrive en bok til, dokumentarisk og med lokal forankring. Jeg så tidlig for meg at jeg ikke ville gå tidligere lokalhistoriske skribenter i næringen og skrive utfyllende om de velkjente krigshandlingene i april 1940, om det senere motstandsarbeidet og lignende, men heller om hendelser som har fått mindre oppmerksomhet. Det innbefatter også enkelte historier med tilknytning til selve krigshandlingene, så som den livsfarlige situasjonen de ansatte i Norges Banks avdeling på Lillehammer befant seg i da de fulgte gulltransporten videre oppover langs Mørekysten. Og det innbefatter historier både om enkeltskjebner som Helge Frøislands, og om kollektivskjebner som diverse lillehamringers fangenskap på Grini. Men ellers har jeg valgt å konsentrere meg om smått kuriøse nyheter «litt på siden» av de store, og da gjerne i forbindelse med kulturlivet, underholdningstilbudet og de ulike formene for humor som tross alt kunne blomstre i en uviss og dyster samtid. Samtidig er jeg underveis i arbeidet blitt såvidt interessert i enkelte lokalt betydningsfulle personer at jeg har funnet det på sin plass å presentere dem særskilt.

Helt til slutt i boken har jeg plassert et appendiks i fem deler.

I forbindelse med en bokutgivelse i 2021, Asbjørn Jaklins Flukten med Norges gull, oppsto det en avisdebatt mellom Jaklin og denne bokens forfatter. Det jeg særlig hadde reagert på var hans fremstilling av kontorsjef Andreas Lund, og hans rolle under gulltransporten. Kan han ha vært en mulig sabotør, som med hensikt forsinket åpningen av hvelvet der gullet lå lagret?

Dette er alvorlige insinuasjoner som må imøtegås, noe jeg altså allerede har gjort i to innlegg i avisen GD. Men i likhet med Jaklins fremstilling bør disse være å finne i bokform, og de har nå funnet sin plass her. Innleggene kompletteres av en tredje artikkel med ytterligere argumentasjon, tidligere publisert i Årbok for Gudbrandsdalen 2022. Til å avrunde det hele har jeg skrevet en høyst påkrevet og kritisk betraktning om filmen «Gulltransporten».

For ordens skyld: Andreas Lund var min morfar.

De fem årgangene av Gudbrandsdølen har vært min viktigste kilde når det gjelder stofftilfanget. Men det finnes selvsagt andre, ikke minst årbøker for Fåberg og Lillehammer som formidler faktastoff og skildringer fra samme periode. God nytte har jeg også hatt av privatarkivene etter Andreas Lund, min onkel Arnulf Lund og min far Bjarne Bystad Ellefsen. En stor takk til mine to fettere Andreas og Ketil Lund for lånet av arkivmateriale. Ellers har samtalene med Aksel Mohn jr. vært betydningsfulle og til stor inspirasjon. Og så finnes det andre, mer uortodokse kilder. En av dem dukket uventet opp: bibliotekar Eli Andersens dagbøker. Takk til Finn Lande Andersen for lånet av dem, for artige samtaler underveis, og ikke minst for kunstneriske bidrag til boken i form av collager.

Jeg har ikke hatt pretensjoner om å skrive noen sakprosabok som krever fotnoter. Der jeg har funnet det nødvendig å henvise til kilder, har jeg gjort det i en parentes i selve teksten.

Jeg er på det rene med at det vil forekomme enkelte tematiske overlappinger mellom denne boken og romanen Krigens gull. Det gjelder blant annet historien om gulltransporten, om da Hitler talte om Lillehammer, og om innvielsen av Nordre gravlund. I disse, og i enkelte tilfeller ellers, har jeg bestrebet meg på å legge vekt på ulike aspekter ved hendelsene, slik at beretningene til dels utfyller og beriker hverandre istedenfor å ligne på repriser.

*

De som selv opplevde okkupasjonsårene tilhører en generasjon som er i ferd med å forsvinne. Den generasjonen jeg selv tilhører, født i de første par ti-årene etter krigen, kjenner den bare gjennom de beretninger som er blitt oss til del, førstehånds og muntlig eller gjennom bøker. Jeg velger å åpne denne bokutgivelsen med tre prosadikt jeg skrev for noen år siden som dreier seg om opplevelsen av dette.

Lillehammer i februar 2025
E. B.

